બ્યુટી-ઇન્ડસ્ટ્રીમાં સમયાંતરે નિતનવું આવતું જ રહે છે. સતત કંઈક નવું અને અનોખું કરવાની કામના સતત આ ક્ષેત્રના વિશેષજ્ઞોને ઘડીભર પણ ઝંપવા દેતી નથી. પરિણામે આ એક ક્ષેત્ર એવું છે જેમાં નવા-નવા ટ્રેન્ડ્સ આવ્યા જ કરે છે. એક સમયે ગ્લૉસી મેકઅપનો ટ્રેન્ડ હતો. ત્યાર બાદ ન્યુડ મેકઅપનો ટ્રેન્ડ આવ્યો, જ્યારે હવે ઇલ્યુમિનેટિંગ મેકઅપના ટ્રેન્ડે માઝા મૂકી છે. એવી જ રીતે એક સમયે માત્ર જાડું કે પાતળું આઇલાઇનર લગાડવા પર ભાર જ મૂકવામાં આવતો હતો. ત્યાર બાદ છેલ્લા થોડા સમયથી સ્મોકી આઇઝની બોલબાલા વધી ગઈ હતી, પરંતુ હવે વિન્ગ્ડ આઇલાઇનર અને એમાં પણ પાછા અલગ-અલગ કલર્સ વાપરી નવો જ લુક ધારણ કરવાની ફૅશન આવી છે. તો આવો આજે આઇલાઇનર લગાડવાના આ નવા ટ્રેન્ડ તથા એને અનુસરવાની પદ્ધતિ વિશે થોડું જાણી લઈએ.